કાર્યક્ર્મનો આરંભ મહામંત્ર નવકારમંત્રની સંગીતમય રજૂઆતથી થયો. અભેસિંહ રાઠોડ અને રૂષભ આહીરે દુહા-છંદની રમઝટ બોલાવી. અભેસિંહભાઈએ મોર બની થનગાટ કરે, ચારણ-કન્યા, દરિયો ડોલે છે માઝમ રાતનો જેવાં લોકપ્રિય મેઘાણી-ગીતોની ઝમકદાર રજૂઆતથી સહુને ડોલાવી દીધા. અભેસિંહ રાઠોડ દ્વારા ઝવેરચંદ મેઘાણી સંશોધિત-સંપાદિત કથાગીતો માછલી વિયાણી કાંઈ દરિયાને બેટ (શ્રવણ) અને સોનલા વાટકડી ને રૂપલા કાંગસડી (બાળુડો જોગી)ની હ્રદયસ્પર્શી રજૂઆતથી અનેકની આંખો આંસુભીની થઈ ગઈ. યુવા ભજનિક-લોકગાયક રૂષભ આહીરે ઝવેરચંદ મેઘાણીની અંતિમ કૃતિ 'સોરઠી સંતવાણી'માં પ્રાચીન ભજનો ગુરુ તારો પાર ન પાયો, વાગે ભડાકા ભારી ભજનના, વીજળીને ચમકારે, ધૂણી રે ધખાવી ભાવવાહી રીતે રજૂ કર્યાં. અભેસિંહ રાઠોડ અને રાધાબેન વ્યાસનાં શ્નરઢિયાળી રાતલૃનાં પ્રાચીન લોકગીતો-રાસ-ગરબાની રજૂઆત પર અહમદનગર (મહારાષ્ટ્ર)થી આવેલ ધર્મચક્ર સિમંધરસ્વામી ભકિત મંડળના નરેશભાઈ શાહ અને ૧૦ સાથીઓ દોરીથી અનોખી ભકિત-રાસની રમઝટની રમઝટ બોલાવીને સહુની દાદ મેળવી. આજે પણ લોકમુખે રમતું અતિ લોકપ્રિય મેઘાણી-ગીત કસુંબીનો રંગ રજૂ કરીને કાર્યક્ર્મને વિરામ અપાયો. વાદ્ય-વૃંદ હિતેષ પરમાર (તબલા), ગૌતમ પરમાર (ઢોલક), હેમુ પરમાર (બેન્જો), જગદીશ વાઘેલા (મંજીરા)એ બખુબી સાથ આપ્યો હતો. આદેશ્વરદાદાની સામુહિક આરતી પણ ઉપસ્થિત સહુ ભાવિકો દ્વારા થઈ હતી.